## La Generalitat donarà la benvinguda a representants de 18 centres valencians en l’exterior que visitaran València amb motiu de les Falles

*** Es desplacen a la ciutat al voltant de 200 persones des de l’Argentina, Mèxic, Florida, Bèlgica, França, Sevilla, Eivissa, Mallorca, Saragossa, Navarra, Cantàbria, Catalunya, La Rioja i Valladolid
* El programa d’actes fallers s’inicia el pròxim 13 de març amb una recepció oficial en el Centre del Carme de Cultura Contemporània**

La Generalitat es prepara per a rebre una delegació de prop de 200 valencians i valencianes procedents de 18 centres valencians en l’exterior (CEVEX), que visitaran València amb motiu de la celebració de les Falles.

Els i les representants dels CEVEX, situats en diversos països i comunitats autònomes, es desplaçaran a València per a assistir als actes i a les celebracions de les festes falleres que organitza la Generalitat en col·laboració amb la Junta Central Fallera, la Diputació de València i el Consorci de Museus de la Comunitat Valenciana.

Enguany, els valencians i les valencianes en l’exterior procedixen de 18 CEVEX, dels quals deu són d’Espanya, en concret de Sevilla, Eivissa, Mallorca, Valladolid, Saragossa, Navarra, Cantàbria, Catalunya i La Rioja; mentres que els huit restants procedixen de París, Montpeller (França), Bèlgica, Córdoba, Rosario i Mar de Plata (Argentina), Mèxic i Florida.

Formen part de la delegació CEVEX un total de 22 falleres, de les quals 14 falleres majors i huit falleres majors infantils participaran en la tradicional Ofrena de flors a la Mare de Déu dels Desemparats el dia 18 de març.

**Programa d’actes**

El programa de Falles començarà el pròxim 13 de març amb una recepció oficial en el Centre del Carme de Cultura Contemporània, que comptarà amb l’actuació del Grup de Danses i Rondalla El Piló de Burjassot i a on es podrà visitar una mostra de fotografies enviades pels centres valencians en l’exterior, sobre les seues pròpies celebracions falleres. Així mateix, s’ha organitzat una xarrada col·loqui per a compartir experiències i anècdotes de visites anteriors a València.

A més, s’ha programat una visita a la Mare de Déu dels Desemparats i a l’ajuntament de València, a on assistiran a la tradicional *mascletà*. Al finalitzar, la Casa de València a Mèxic els rebrà al Palmar amb un dinar de benvinguda. També seran rebuts en la Diputació de València i visitaran l’Exposició del Ninot 2025.

Els actes programats continuaran amb la tradicional recepció en el Palau de la Generalitat i amb el recorregut pels principals monuments fallers.

Així mateix, participaran en els homenatges al poeta Maximiliano Thous i al mestre Serrano, visitaran la falla de la Universitat Politècnica i participaran en l’Ofrena a la Mare de Déu dels Desemparats.

Finalment, assistiran a l’Ofrena de flors i la missa en honor de Sant Josep, a un dinar amb les falleres majors de València i a la nit de la Cremà des del Palau de l’Exposició.

Esta visita reforça el compromís de la Generalitat amb la comunitat valenciana en l’exterior i té com a objectiu mantindre i enfortir els vincles culturals i socials amb aquells que, malgrat la distància, continuen portant al cor les tradicions i els valors valencians.

En l’actualitat, hi ha un total de 43 CEVEX situats a Espanya i en la resta del món, 14 dels quals es troben a Espanya, i la resta, fora de les nostres fronteres, inclòs el Centre Amics de la Comunitat Valenciana a Mèxic, després del recent reconeixement pel ple del Consell. La funció dels CEVEX és promoure i difondre la llengua, la cultura, el folklore i les tradicions valencianes.

Fecha: 09/03/2025